“ทรัมป์” เล็งส่งตัวผู้อพยพผิดกฎหมายกลับประเทศ 3 ล้านคน พุ่งเป้าอาชญากร
"ทรัมป์" เล็งส่งตัวผู้อพยพผิดกฎหมายกลับประเทศ 3 ล้านคน พุ่งเป้าอาชญากร
14 พ.ย. 2559

นายโดนัลด์ ทรัมป์ ว่าที่ประธานาธิบดีสหรัฐ ประกาศว่า เขามีความตั้งใจที่จะส่งตัวผู้อพยพผิดกฎหมายกลับประเทศ หรือไม่ก็สั่งจำคุกเป็นจำนวนประมาณ 3 ล้านคน โดยพุ่งเป้าที่อาชญากรและผู้ที่มีประวัติอาชญากรรมเป็นหลัก
สำหรับผู้อพยพผิดกฎหมายรายอื่นๆที่ไม่ได้มีประวัติอาชญากรรม นายทรัมป์เปิดเผยว่า ทางรัฐบาลจะมีการตัดสินใจในเรื่องนี้ภายหลัง ในส่วนของแผนสร้างกำแพงกั้นชายแดนเม็กซิโกกับสหรัฐนั้น นายทรัมป์ยืนยันว่าเขามีความตั้งใจที่จะสร้างกำแพงตามที่เคยประกาศไว้ แต่อาจมีการลดหลั่นเป็นรั้วในบางพื้นที่ โดยจะพิจารณาตามความเหมาะสมต่อไป
นอกจากนี้ นายทรัมป์ยังได้กล่าวถึงชัยชนะจากการเลือกตั้งที่ผ่านมานี้ด้วย โดยเขาได้ยกให้โซเชียลมีเดียเป็นสื่อที่มีบทบาทสำคัญต่อชัยชนะดังกล่าว เนื่องจากเป็นช่องทางการสื่อสารที่มีประสิทธิภาพ แม้ว่าตัวเขานั้นใช้งบหาเสียงน้อยกว่านางฮิลลารี คลินตัน คู่แข่งจากพรรคเดโมแครตก็ตาม ทั้งนี้ นายทรัมป์มีผู้ติดตามทางทวิตเตอร์รวมกันประมาณ 28 ล้านคน โดยเขามีแผนเล่นทวิตเตอร์ต่อไป แต่อาจถูกควบคุมบ้างตามสมควร